Ir-rapport Industry 5.0 – Towards a sustainable, human-centric and resilient European industry juri l-importanza tal-industrija biex jintlaħqu l-għanijiet tas-soċjetà lil hinn mill-impjiegi u t-tkabbir, u r-rwol tagħha bħala kontributur kostanti għall-prosperità fl-UE.

Il-Kummissjoni kompliet issaħħaħ il-kooperazzjoni fir-riċerka u l-innovazzjoni ma’ sħab u reġjuni strateġiċi, eż. mal-Afrika bl-organizzazzjoni tal- ewwel laqgħa ministerjali tar-riċerka u l-innovazzjoni bejn l-UE u l-Afrika , u l-ħidma fuq pjan direzzjonali konġunt ambizzjuż bejn l-UE u ċ-Ċina għall-kooperazzjoni futura fix-xjenza, it-teknoloġija u l-innovazzjoni, iffukat biex jintlaħqu kundizzjonijiet ekwi u reċiproċità. Is-sħubija għall-Afrika pprovdiet il-qafas għal aktar żvilupp f’Orizzont Ewropa tal-kooperazzjoni li bdiet f’Orizzont 2020 bejn l-UE u l-Unjoni Afrikana dwar l-enerġija rinnovabbli. Il-kooperazzjoni mal-Amerka Latina u mar-reġjun tal-Karibew issaħħet b’mod partikolari permezz tal-organizzazzjoni b’suċċess tal- inizjattiva konġunta UE-CELAC dwar il-laqgħa tal-uffiċjali għolja fir-riċerka u l-innovazzjoni , li wittiet it-triq għall-adozzjoni ta’ pjan direzzjonali strateġiku tal-2021-2023 li jkopri l-infrastrutturi, il-mobbiltà, l-isfidi soċjetali globali u pilastru ġdid ta’ kooperazzjoni dwar l-innovazzjoni.

Il-laqgħa ministerjali tal-Balkani tal-Punent biex jissaħħu aktar ir-rabtiet reġjonali mal-UE fl-edukazzjoni u t-taħriġ, u r-riċerka u l-innovazzjoni, li saret f’Diċembru 2020, approvat il-kontenut tal-aġenda tal-Balkani tal-Punent dwar l-innovazzjoni, ir-riċerka, l-edukazzjoni, il-kultura, iż-żgħażagħ u l-isport. Il-bord dwar ir-riċerka u l-innovazzjoni taħt is-sħubija tal-Lvant iddiskuta proposta għal riżultati ġodda wara l-2020 għar-riċerka u l-innovazzjoni.

Missjoni Innovazzjoni (waħda mill-pjattaformi ta’ kooperazzjoni internazzjonali ewlenin li permezz tagħha l-UE tippromwovi s-sensibilizzazzjoni globali tal-Patt Ekoloġiku Ewropew) laħqet it-tmiem tal-ewwel mandat tagħha ta’ 5 snin. Issa hija lesta li tniedi t-tieni fażi tagħha fil-laqgħa ministerjali li jmiss fiċ-Ċili f’Ġunju 2021.

L-Organizzazzjoni tan-Nazzjonijiet Uniti għall-Edukazzjoni, ix-Xjenza u l-Kultura (UNESCO) ippubblikat abbozz ta’ rakkomandazzjoni dwar ix-xjenza miftuħa (li għaliha kkontribwixxiet il-Kummissjoni), li tressaq valuri u prinċipji kondiviżi, u tistabbilixxi miżuri u impenji konkreti biex tiffaċilita l-produzzjoni u t-tixrid ta’ għarfien xjentifiku u data tar-riċerka madwar id-dinja.

Il-Konsorzju Internazzjonali għar-Riċerka dwar Mard Rari, immexxi b’mod konġunt mill-Kummissjoni, ippubblika Gwida għall-iżvilupp ta’ prodotti mediċinali orfni , li għandha l-għan li taċċellera l-iżvilupp tal-prodotti mediċinali għal mard rari billi torganizza r-riżorsi u l-għodod disponibbli fl-UE, fl-Istati Uniti, u fil-Ġappun f’qafas standardizzat.

It-tħejjijiet għas-sħubija assoċjata ta’ Orizzont Ewropa ma’ pajjiżi mhux tal-UE intensifikaw. In-negozjati mar-Renju Unit wasslu għall-Ftehim dwar il-Kummerċ u l-Kooperazzjoni bejn l-UE u r-Renju Unit li jkopri l-parteċipazzjoni ta’ dak il-pajjiż fil-programmi tal-Unjoni.

3.3Sħubija mal-Istati Membri

Il-Kummissjoni adottat il-Komunikazzjoni dwar ŻER ġdida għar-Riċerka u l-Innovazzjoni (ŻER ġdida) fit-30 ta’ Settembru 2020 għal Żona Ewropea tar-Riċerka rivitalizzata b’aġenda li tħares ’il quddiem. Din ħabbret, fost miżuri oħra: (i) azzjonijiet iddedikati għall-aġġornament u l-iżvilupp ta’ prinċipji gwida għall-ħolqien tal-valur mill-għarfien; (ii) kodiċi ta’ prattika għall-użu intelliġenti tal-proprjetà intellettwali; u (iii) azzjonijiet għall-iżvilupp ta’ pjanijiet direzzjonali komuni għat-teknoloġija industrijali, l-appoġġ għall-implimentazzjoni tal-istrateġija industrijali l-ġdida u t-tħaffif tat-trasferiment tar-riżultati tar-riċerka fl-ekonomija reali. Dan se jgħin lill-industrija tal-UE tindirizza t-tranżizzjonijiet doppji – ekoloġiċi u diġitali - u ssir aktar reżiljenti. Wara l-adozzjoni tal-konklużjonijiet tal-Kunsill dwar iż-ŻER il-ġdida f’Diċembru 2020, u b’rabta mill-qrib mal- Kumitat taż-Żona Ewropea tar-Riċerka u l-Innovazzjoni , il-Kummissjoni stabbiliet il-Forum taż-ŻER għat-Tranżizzjoni .

Fil-qasam tal-karrieri u l-mobbiltà tar-riċerkaturi, iż-ŻER il-ġdida għandha l-għan li: (i) tipprovdi qafas għall-karrieri fir-riċerka, li jinkludi tassonomija tal-ħiliet għar-riċerkaturi biex itejbu l-profil tal-professjoni tagħhom; (ii) tibni fuq l-impenn biex tinkoraġġixxi “ċ-ċirkolazzjoni tal-imħuħ” u tiżgura l-inklużività; u (iii) toħloq kundizzjonijiet attraenti għar-riċerkaturi.

Ir-rapport ta’ Ottubru 2020 Towards a 2030 vision on the future of universities in Europe stabbilixxa linji tematiċi u trażversali ta’ azzjoni tar-riċerka u l-innovazzjoni. Aktar sinerġiji bejn iż-ŻER u ż-Żona Ewropea tal-Edukazzjoni fil-forma ta’ “Strateġija Ewropea għall-Universitajiet” li għandha tiġi żviluppata mal-Istati Membri u mal-partijiet ikkonċernati fl-2021 se jkunu ta’ benefiċċju għall-universitajiet Ewropej.

Bħala parti miċ-ċiklu tas-Semestru Ewropew tal-2020 tal-koordinazzjoni tal-politika ekonomika, 21 Stat Membru rċevew rakkomandazzjoni speċifika għall-pajjiż biex tingħata spinta lill-investiment fir-riċerka u l-innovazzjoni. B’appoġġ għal dan, l-istrateġija annwali għat-tkabbir sostenibbli għall-2021 (maħruġa fis-17 ta’ Settembru 2020) stabbiliet linji wiesgħa għall- Faċilità għall-Irkupru u r-Reżiljenza u l-Kummissjoni għenet lill-Istati Membri jfasslu pjanijiet għall-irkupru u r-reżiljenza (RRPs) għall-2021-2023, li se jippermettilhom jaċċessaw l-appoġġ tal-Faċilità għar-riformi u l-investiment. S’issa, il-biċċa l-kbira tal-Istati Membri li pproduċew RRPs qed jiffukaw fuq l-investiment fir-riċerka u l-innovazzjoni u r-riformi fl-idroġenu, fl-enerġija nadifa, fil-mobbiltà sostenibbli, fir-rinnovazzjoni u fil-kostruzzjoni li ma jagħmlux ħsara lill-klima, u fl-industrija tad-dekarbonizzazzjoni.

Il-faċilità ta’ appoġġ għall-politiki diġà pprovdiet attivitajiet speċifiċi ta’ appoġġ għal Ċipru, il-Latvja, l-Armenja u Malta, kif ukoll skambju ta’ għarfien dwar il-kooperazzjoni internazzjonali.

L-ewwel rapport dwar l-indiċi tal-prestazzjoni tat-tranżizzjonijiet jipprovdi qafas simplifikat għall-Istati Membri biex jimmonitorjaw il-progress u jidentifikaw azzjonijiet ta’ prijorità fuq l-erba’ tranżizzjonijiet li l-Ewropa trid tindirizza biex tiżgura s-sostenibbiltà: ekonomiċi, soċjali, ambjentali u ta’ governanza.

4.L-implimentazzjoni ta’ Orizzont 2020

4.1 Tweġiba għas-sejħiet (għall-perjodu ta’ żmien 2014-2020)

Skont il- Pannell ta’ Orizzont (mill-21 ta’ Ġunju 2021), għaddew 967 skadenza tas-sejħiet ta’ Orizzont 2020 sa tmiem l-2020 u ġew sottomessi 283 078 proposta eliġibbli, li talbu kontribuzzjoni totali tal-UE ta’ EUR 473,2 biljun. Minn dawn il-proposti, intgħażlu 33 791 proposta għall-finanzjament, biex ir-rata globali ta’ suċċess ta’ proposti eliġibbli fl-ewwel 6 snin saret ta’ 11,94%. Ġew iffirmati 35 027 ftehim ta’ għotja, b’allokazzjoni baġitarja tal-UE ta’ EUR 66,23 biljun.

L-organizzazzjonijiet tal-edukazzjoni għolja jibqgħu l-akbar grupp ta’ riċevituri (39,4 % tar-riċevituri kollha), filwaqt li 24,73 % tal-finanzjament tal-UE taħt il-prijoritajiet tat-“tmexxija industrijali” u tal-“isfidi tas-soċjetà” ġie allokat lill-SMEs.